Document ID: 32011D0049

KOMISSION PÄÄTÖS,
annettu 25 päivänä tammikuuta 2011,
neuvoston direktiivin 89/686/ETY 7 artiklan soveltamisesta Yhdistyneen kuningaskunnan viranomaisten toteuttamaan miekkailijan suojavaatteita koskevaan kieltotoimenpiteeseen
(tiedoksiannettu numerolla K(2011) 268)
(ETA:n kannalta merkityksellinen teksti)
(2011/49/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY (1) ja erityisesti sen 7 artiklan,
sekä katsoo seuraavaa:
(1)
Henkilönsuojaimia koskevan jäsenvaltioiden lainsäädännön lähentämisestä annetun direktiivin 89/686/ETY 7 artiklan 1 kohdassa säädetään, että jos jäsenvaltio toteaa, että henkilönsuojain, jossa on CE-merkintä ja jota on käytetty suunnitellun tarkoituksen mukaisesti, saattaa vaarantaa henkilöiden, kotieläinten tai omaisuuden turvallisuuden, sen on toteutettava kaikki tarvittavat toimenpiteet poistaakseen sellaisen henkilönsuojaimen markkinoilta ja kieltääkseen sen saattamisen markkinoille tai vapaan liikkuvuuden.
(2)
Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide katsotaan perustelluksi, komissio ilmoittaa asiasta jäsenvaltioille, jotta ne voisivat ryhtyä asianmukaisiin toimiin kyseisen henkilönsuojaimen suhteen 2 artiklan 1 kohdan mukaan niille kuuluvien velvollisuuksien mukaisesti.
(3)
Yhdistyneen kuningaskunnan viranomaiset ilmoittivat 25 päivänä elokuuta 2008 Euroopan komissiolle toimenpiteestä, jolla kielletään Jiang 350N -tyyppisten miekkailijan suojatakkien ja -housujen saattaminen markkinoille. Suojavaatteitten valmistaja on Wuxi Husheng Sports Goods Plant DongHu Industrial District, Donghutang, WuXi 214196, Kiina, ja maahantuoja Liam Patterson Associates LLP t/a Jiang-UK, 9 Spencer Road, Buxton, Derbyshire, Yhdistynyt kuningaskunta.
(4)
Euroopan komissiolle toimitettujen asiakirjojen mukaan kyseisille suojavaatteille oli annettu lokakuussa 2005 päivätty vaatimustenmukaisuustodistus nro C0508M29HS11, jonka oli antanut Ente Certificazione Macchine (ilmoitettu tarkastuslaitos nro 1282).
(5)
Yhdistyneen kuningaskunnan viranomaiset ilmoittivat päätöksensä perusteeksi sen, että mainitut tuotteet eivät täytä direktiivin 89/686/ETY 3 artiklassa mainittuja olennaisia terveys- ja turvallisuusvaatimuksia, mikä johtuu direktiivin 5 artiklassa tarkoitettujen standardien virheellisestä soveltamisesta. Yhdistyneen kuningaskunnan viranomaiset huomauttivat erityisesti, etteivät kyseiset miekkailijan suojavaatteet täyttäneet standardissa EN 13567:2002 (Suojavaatteet. Miekkailijoiden käsi-, käsivarsi-, vatsa-, sääri-, ala- ja kasvosuojaimet. Vaatimukset ja testausmenetelmät) asetettua läpäisykestävyyttä koskevaa vaatimusta. Yhdistynyt kuningaskunta toimitti päätöksensä tueksi testausselosteen.
(6)
Komissio pyysi kirjeitse 17 päivänä heinäkuuta 2009 valmistajaa ilmoittamaan omat huomautuksensa Yhdistyneen kuningaskunnan viranomaisten toimista. Tähän mennessä ei ole saatu vastausta.
(7)
Komissio kirjoitti 17 päivänä heinäkuuta 2009 myös Ente Certificazione Macchinelle ja pyysi sitä toimittamaan komissiolle Yhdistyneen kuningaskunnan viranomaisten määräämää toimenpidettä koskevat huomautuksensa ja etenkin vahvistamaan, oliko se antanut kyseisille tuotteille todistuksen nro C0508M29HS11. Tähän mennessä ei ole saatu vastausta.
(8)
Komissio muistuttaa, että miekkailijan suojavaatteitten on noudatettava direktiivin 89/686/ETY liitteessä II olevassa 3.1.1 kohdassa asetettua terveyttä ja turvallisuutta koskevaa olennaista vaatimusta, joka koskee suojaamista tunkeutuvilta esineiltä. Vaatimusta tukevat asiaa koskevan yhdenmukaistetun standardin EN 13567 4.6-4.8 kohdassa olevat eritelmät ja saman standardin 5.10 kohdassa määritellyt läpäisytestausta koskevat eritelmät.
Komissio muistuttaa myös, että miekkailijan suojavaatteitten osalta on noudatettava direktiivin 89/686/ETY 10 artiklassa vahvistettua vaatimustenmukaisuuden arviointimenettelyä (ilmoitetun tarkastuslaitoksen tekemä EY-tyyppitarkastus). Komissio panee merkille, että Ente Certificazione Macchine on 17 päivänä toukokuuta 2006 annetun Euroopan parlamentin ja neuvoston konedirektiivin 2006/42/EY (2) eikä henkilönsuojaindirektiivin soveltamista varten ilmoitettu laitos (tunnusnumero 1282). Näin ollen laitoksella ei ole oikeutta suorittaa henkilönsuojaimien EY-tyyppitarkastusta. Henkilösuojainta koskevassa vaatimustenmukaisuustodistuksessa oleva Ente Certificazione Macchinen viittaus komission antamaan tunnusnumeroon on siksi harhaanjohtava.
(9)
Komissio otti 8 päivänä huhtikuuta 2010 yhteyttä Italian viranomaisiin tarkoituksena selvittää, miksi Ente Certificazione Macchine oli antanut kyseisen todistuksen, ja pyysi Italian viranomaisia ryhtymään tarvittaviin toimiin, joilla varmistetaan, ettei Ente Certificazione Macchine jatkossa käytä väärin komission sille antamaa tunnusnumeroa.
(10)
Italian viranomaiset vahvistivat 23 päivänä kesäkuuta 2010 antamassaan vastauksessa, että Ente Certificazione Macchine oli käyttänyt väärin tunnusnumeroaan, ja ilmoittivat komissiolle, että kyseistä laitosta oli vaadittu lopettamaan tällaisten todistusten antaminen ja ilmoittamaan viranomaisille antamistaan vastaavista todistuksista.
(11)
Käytettävissä olevien asiakirjojen ja osapuolilta saatujen kommenttien perusteella komissio katsoo, että Yhdistyneen kuningaskunnan viranomaiset ovat osoittaneet, että Jiang 350N -tyyppiset miekkailijan suojatakit ja -housut eivät täytä direktiivissä 89/686/ETY säädettyä soveltuvaa olennaista terveys- ja turvallisuusvaatimusta ja että tämä vaatimustenvastaisuus aiheuttaa käyttäjille vakavan vaaran,
ON HYVÄKSYNYT TÄMÄN PÄÄTÖKSEN:
1 artikla
Yhdistyneen kuningaskunnan viranomaisten määräämä kieltotoimenpide, joka koskee Jiang 350N -tyyppisiä miekkailijan suojatakkeja ja -housuja, joiden valmistaja on Wuxi Husheng Sports Goods Plant, on perusteltu.
2 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä tammikuuta 2011.

Labels: 4
1
7
0
9
18